RATCH อัดงบ 194.59 ลบ. ซื้อหุ้น 40% “เอเชีย วอเตอร์” ผู้ผลิตน้ำประปาเจ้าใหญ่ในลาว
RATCH อัดงบ 194.59 ลบ. ซื้อหุ้น 40% "เอเชีย วอเตอร์" ผู้ผลิตน้ำประปาเจ้าใหญ่ในลาว
19 ธ.ค. 2561

บริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH ระบุว่า บริษัท ราช-ลาว เซอร์วิส จำกัด ซึ่งเป็นบริษัทย่อยของ RATCH ได้ลงนามในสัญญาระหว่างผู้ถือหุ้นและสัญญาซื้อขายหุ้นสามัญของบริษัท เอเชีย วอเตอร์ จำกัดผู้เดียว ผู้ดำเนินโครงการผลิตน้ำประปาแสนดินในสปป.ลาว  จากบริษัท เอเชีย ลงทุน พัฒนา และก่อสร้าง จำกัดผู้เดียว ซึ่งเป็นผู้ถือหุ้นเดิม ในสัดส่วน 40% ของทุนจดทะเบียน หรือคิดเป็นหุ้นสามัญจำนวน 4,800,000 หุ้น มูลค่าที่ตราไว้หุ้นละ 8,400 กีบ ในวงเงิน 5.80 ล้านเหรียญสหรัฐฯ หรือประมาณ 48,720 ล้านกีบ หรือประมาณ 194.59 ล้านบาท
ทั้งนี้ในการลงทุนดังกล่าวจะใช้เงินทุนหมุนเวียนและเงินกู้ของบริษัท ราช-ลาว เซอร์วิส จำกัด โดยแบ่งการชำระเงินเป็น 2 งวด งวดแรกจะจ่าย 10% คิดเป็นเงินราว 19.46 ล้านบาท ภายใน 15 วันหลังจากลงนามในสัญญา และงวดสุดท้ายจะชำระเงินส่วนที่เหลือทั้งหมดราว 175.13 ล้านบาท ภายใน 30 วันหลังจากบรรลุเงื่อนไขบังคับก่อนตามสัญญาแล้วทั้งหมด คาดว่าจะดำเนินการแล้วเสร็จภายในเดือน ก.พ.62
อนึ่ง โครงการดังกล่าว ตั้งอยู่ที่เมืองนาทรายทอง นครหลวงเวียงจันทน์ สปป.ลาว ดำเนินธุรกิจผลิตน้ำประปาจำหน่ายให้กับรัฐวิสาหกิจน้ำประปานครหลวงเวียงจันทน์ ระยะเวลาสัมปทาน 50 ปี กำลังการผลิตรวม 48,000 ลูกบาศก์เมตร (ลบ.ม.)/วัน แบ่งกำลังการผลิตออกเป็น 2 ระยะ คือ ระยะที่ 1 เริ่มผลิตตั้งแต่เดือน ธ.ค.61 ในอัตรา 24,000 ลบ.ม./วัน และระยะที่ 2 ประมาณปี 74 จะขยายกำลังการผลิตเป็น 48,000 ลบ.ม./วัน